**Broj: 711-I-625-P-313-18/20-10-17**

Zagreb, 27. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Rine Marušić, zamjenice gradonačelnika Grada Omiša,** pokrenutom Odlukom Povjerenstva Broj: 711-I-1328-P-313-18/19-02-17 od 29. ožujka 2019.g.,na 64. sjednici, održanoj 27. rujna 2019.g., donosi sljedeću

**ODLUKU**

1. **Dužnosnica Rina Marušić, zamjenica gradonačelnika Grada Omiša, obavljanjem funkcije voditeljice Medicinsko-biokemijskog laboratorija Rina Marušić za vrijeme obnašanja navedene dužnosti u razdoblju od 25. svibnja 2017.g. do danas, počinila je povredu članka 14. stavka 1. ZSSI-a.**
2. **Za ovu povredu ZSSI-a dužnosnici Rini Marušić izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**
3. **Upućuje se dužnosnica da razriješi nastalu situaciju istodobnog obnašanja dužnosti zamjenice gradonačelnika Grada Omiša i funkcije voditeljice Medicinsko-biokemijskog laboratorija Rina Marušić, jer u suprotnom može doći do pokretanja novog postupka zbog moguće povrede članka 14. stavka 1. ZSSI-a za razdoblje od dana donošenja ove odluke.**

Obrazloženje

Povjerenstvo je na 44. sjednici, održanoj 29. ožujka 2019.g. pokrenulo postupak za odlučivanje o sukobu interesa protiv dužnosnice Rine Marušić, zamjenice načelnika Grada Omiša, zbog moguće povrede članka 14. stavka 1. ZSSI-a, koja proizlazi iz obavljanja funkcije voditeljice Medicinsko-biokemijskog laboratorija Rina Marušić za vrijeme obnašanja navedene dužnosti u razdoblju od 25. svibnja 2017.g. do danas.

Na odluku o pokretanju postupka dužnosnica Rina Marušić dostavila je pisano očitovanje u zakonom propisanom roku. U očitovanju dužnosnica u bitnome navodi da je na lokalnim izborima 2017.g. izabrana na dužnostzamjenice gradonačelnika Grada Omiša koju obnaša volonterski, bez zasnivanja radnog odnosa te da je odmah po stupanju na dužnost Povjerenstvu podnijela izvješće o imovinskom stanju, u kojem je navela da je vlasnica medicinsko-biokemijskog laboratorija u Omišu, na adresi Put Mlija 2. Nadalje navodi da je svrha donošenja ZSSI-a sprječavanje sukoba između privatnog i javnog interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Dužnosnica iznosi da sukladno odredbama članaka 145. i 146. stavka 1. Zakona o zdravstvenoj zaštiti („Narodne novine" broj, 150/08., 71/10., 139/10., 22/11., 84/11., 154/11., 12/12., 35/12, 70/12., 144/12., 82/13., 159/13., 22/14., 154/14. i 70/16.) magistri medicinske biokemije u sklopu privatne prakse poslove zdravstvene djelatnosti mogu samostalno
obavljati isključivo u privatnim medicinsko-biokemijskim laboratorijima. Prema članku 150. stavku 2. navedenog Zakona magistri medicinske biokemije poslove privatne prakse obavljaju osobno. Dužnosnica smatra kako se primjenom citiranih zakonskih odredbi na konkretan slučaj, ni u kojem slučaju ne radi o postojanju sukoba interesa u smislu članka 14. ZSSI-a.

Navodi da je predmetni medicinsko-biokemijski laboratorij privatna praksa u kojoj samo dužnosnica, a na temelju izričitog odobrenja Ministarstva zdravstva, kao magistra medicinske biokemije, s Hrvatskim zavodom za zdravstveno osiguranje osobno sklapa ugovor o radu istog medicinsko-biokemijskog laboratorija u mreži javne zdravstvene službe na osnovi
koncesije. U očitovanju dužnosnica napominje da zdravstvenu djelatnost kao samostalnu
profesionalnu djelatnost obavlja samostalno i osobno, sukladno odredbama Zakona o zdravstvenoj zaštiti, iz čega proizlazi da je obavljanje iste privatne prakse neprenosivo te ne podliježe primjeni odredbama ZSSI-a.

Dužnosnica iznosi da se slijedom navedenih razloga, a posebno jer se medicinsko-biokemijski laboratorij isključivo bavi poslovima pružanja usluga zdravstvene djelatnosti u sklopu privatne prakse regulirane odredbama Zakona o zdravstvenoj zaštiti, medicinsko-biokemijski laboratorij ne može smatrati trgovačkim društvom, ustanovom, izvanproračunskim fondom ili poslovnim subjektom u smislu odredbi ZSSI-a te da ne postoji razlog zašto bi upravljanje medicinsko-biokemijskim laboratorijem bilo u koliziji s obnašanjem javne dužnosti iz članka 3. ZSSI-a.

U očitovanju dužnosnica naglašava da je njezin medicinsko-biokemijski laboratorij jedini takav laboratorij na području Grada Omiša, Općina Šestanovac, Zadvarje i Dugi Rat i da je razvidno kako bi njegovim zatvaranjem najviše bili pogođeni upravo stanovnici Grada
Omiša i okolnih općina, ukupno oko 21.000 stanovnika te da je upravo uvažavajući opći interes i potrebu za pružanjem usluga laboratorijske dijagnostike odbila dužnost zamjenice gradonačelnika obnašati profesionalno. Navodi da njoj osobno ne bi predstavljao problem prijenos upravljačkih prava na drugu osobu ako bi se radilo o društvu sa ograničenom odgovornošću, ali da je njezin poslovni subjekt specifičan obrt u mreži javne zdravstvene službe koji mora biti vezan za njezino ime, njegovo osnivanje se ugovara kroz koncesiju sa Hrvatskim zavodom za zdravstveno osiguranje, te je u tom smislu obavljanje privatne prakse osobno i neprenosivo. Iznosi da je struka koju obavlja deficitarna i nije evidentirana na Hrvatskom zavodu za zapošljavanje.

Također navodi da joj je namjera obavljati privatnu praksu na zadovoljstvo svih građana, a uvažavajući odredbu Ustava RH da svatko ima pravo biti biran na lokalnim i bilo kojim drugim izborima, prihvatila je dužnost na koju je izabrana te napominje kako s Gradom Omišem navedeni poslovni subjekt, kojeg je nositel,j nije stupao u poslovni odnos, što znači da za svoju medicinsko-biokemijsku djelatnost ne dobiva nikakva sredstva ili poticaje za rad od Grada Omiša.

Očitovanju prileži Ugovor o koncesiji za obavljanje javne zdravstvene službe u djelatnosti laboratorijske dijagnostike, sklopljen dana 18. travnja 2011.g., između Splitsko-dalmatinske županije, zastupane po dužnosniku županu Anti Sanaderu, kao koncedentu i Rine Marušić, dipl.ing. kemije, kao koncesionaru, rješenje Ministarstva zdravstva od 20. srpnja 2001.g. kojim se Rini Marušić odobrava rad u privatnoj praski u medicinsko-biokemijskom laboratoriju Doma zdravlja Omiš u Omišu, dopis Hrvatske komore medicinskih biokemičara od 20. ožujka 2018.g. u kojem se iznosi stav da se odredba članka 16. stavka 1. ZSSI-a ne primjenjuje na magistre medicinske biokemije koji obavljaju privatnu praksu, jer se privatna praksa ne bi mogla podvesti pod pojam trgovačkog društva iz navedenog članka ZSSI-a, te da je dodijeljena koncesija za obavljanje djelatnosti u mreži javne zdravstvene zaštite osobna i neprenosiva, očitovanje Ministarstva zdravstva od 4. svibnja 2018.g. u kojem se također iznosi stav da se na obavljanje privatne prakse u zdravstvenoj djelatnosti ne primjenjuje odredba članka 16. stavka 1. ZSSI-a te dopis Splitsko-dalmatinske županije od 25. travnja 2018.g. u kojem se iznosi identično pravno stajalište.

Dužnosnica je u otvorenom roku dostavila i dopunu očitovanja kojem je priložen dopis Hrvatskog zavoda za zdravstveno osiguranje KLASA: 500-07/19-01/226, URBROJ: 338-01-04-01-19-02 od 17. srpnja 2019.g. u kojem se povodom traženja dužnosnice u pogledu mogućnosti prijenosa upravljačkih prava nad Medicinsko - biokemijskim laboratorijem Rina Marušuć na treću osobu za vrijeme obnašanja dužnosti zamjenice gradonačelnika grada Omiša, navodi da Hrvatski zavod za zdravstveno osiguranje i Medicinsko - biokemijski laboratorij Rina Marušuć imaju, osnovom dodijeljene koncesije od strane nadležne županije, sklopljen ugovor o provođenju laboratorijskih pretraga na razini primarne zdravstvene zaštite.

U dopisu se iznosi da je navedeni medicinsko-biokemijski laboratorij osnovan u skladu s odredbama Zakona o zdravstvenoj zaštiti kao privatna praksa te da u skladu s odredbama navedenog Zakona, zdravstveni radnik koji je osnovao privatnu praksu osobno sklapa ugovor sa Hrvatskim zavodom za zdravstveno osiguranje i obvezan je osobno obavljati poslove privatne prakse. Također se tumači da je u skladu s Mrežom javne zdravstvene službe („Narodne novine" broj 101/12., 31/13., 113/15. i 20/18.) u djelatnosti laboratorijske dijagnostike na razini primarne zdravstvene zaštite na lokalitetu Omiš potreban jedan medicinsko-biokemijski tim te da je Medicinski laboratorij Rina Marušuć jedini ugovoreni tim za to područje te bi u slučaju prestanka rada istog došlo do narušavanja dostupnosti tog vida zdravstvene zaštite osiguranim osobama na području Omiša.

Dužnosnica je osobno pristupila sjednici Povjerenstva te je usmeno dopunila navode pisanog očitovanja. Dužnosnica navodi da ostaje kod očitovanja, ali da joj nije jasno na koji način može razriješiti navedenu situaciju jer nema „klasični obrt“ te ističe da ona nije u mogućnosti sama razriješiti istu bez da za to dobije dozvolu od liječničke komore.

Na zahtjev Povjerenstva, Grad Omiš očitovao se dopisom KLASA: 041-01/19-10/01, URBROJ: 2155/01-02-19-2 od 23. rujna 2019.g. u kojem se navodi da u razdoblju od svibnja 2017.g. do danas ne postoji poslovni odnos između Grada Omiša i Medicinsko-biokemijskog laboratorija Rina Marušić.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i dužnosnica Rina Marušić povodom obnašanja dužnosti zamjenice gradonačelnika Grada Omiša obvezna postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Rina Marušić izabrana za zamjenicu gradonačelnika Grada Omiša u mandatu 2017.-2021.g. Dužnosnica je Povjerenstvu podnijela izvješće o imovinskom stanju povodom stupanja na navedenu dužnost dana 7. lipnja 2018.g. u kojem je navela da istu obnaša od 25. svibnja 2017.g. volonterski te je navela da je voditeljica Medicinsko-biokemijskog laboratorija Rina Marušić kao i da nije izvršen prijenos prava obavljanja poslova upravljanja na treću osobu.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 20. stavkom 3. ZSSI-a propisano je da dužnosnici ne mogu niti u razdoblju od 12 mjeseci od prestanka obnašanja dužnosti poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu odredbi tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i **nositelji samostalnih djelatnosti** te nositelji i članovi drugih poslovnih subjekata osnovanih na temelju zakona.

Člankom 46. stavkom 1. Zakona o zdravstvenoj zaštiti („Narodne novine“, broj 100/18.), koji je stupio na snagu 1. siječnja 2019.g., propisano je da je ordinacija organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti pod uvjetima propisanim tim Zakonom. Prema stavku 3. istog članka Zakona odredbe tog Zakona koje se odnose na ordinacije odgovarajuće se primjenjuju na medicinsko-biokemijske laboratorije. Sukladno članku 48. navedenog Zakona magistri medicinske biokemije obavljaju privatnu praksu u medicinsko-biokemijskim laboratorijima.

Nadalje, člankom 7. Zakona o medicinsko-biokemijskoj djelatnosti („Narodne novine“, broj 121/03. i 17/08.) propisano je da medicinsko-biokemijski laboratorij mora imati voditelja koji odgovara za zakonit i stručni rad laboratorija, a isti sukladno članku 6. istog Zakona mogu imati organizacijski oblik medicinsko-biokemijskog laboratorija u sastavu zdravstvene ustanove ili poseban samostalni organizacijski oblik, opći ili specijalistički, u kojem se obavlja medicinsko-biokemijska djelatnost kao privatna praksa.

Nadalje, odredbama Zakona o zdravstvenoj zaštiti koji je bio na snazi u vrijeme stupanja na dužnost zamjenice gradonačelnika Grada Omiša, a koji se prestao primjenjivati dana 1. siječnja 2019.g., člankom 145. bilo je propisano da privatnu praksu može samostalno obavljati zdravstveni radnik ukoliko ispunjava zakonom propisane uvjete, a člankom 146. navedenog Zakona bilo je propisano da magistri medicinske biokemije privatnu praksu obavljaju u privatnim medicinsko-kemijskim laboratorijima. Nadalje, člankom 150. stavkom 2. Zakona bilo je propisano da se poslovi privatne prakse obavljaju osobno na temelju koncesije.

Sukladno navedenim mjerodavnim odredbama propisa o zdravstvenoj zaštiti, nesporno je Medicinsko-biokemijski laboratorij Rina Marušić osnovan kao privatna praksa koji obavlja zdravstvenu djelatnost medicinsko-biokemijskog laboratorija te je nositelj istog dužnosnica Rina Marušić, kao stručna osoba biokemijske struke koja je osobno sklopila ugovor sa Hrvatskim zavodom za zdravstveno osiguranje za obavljanje navedene djelatnosti laboratorijske dijagnostike. Također, obavljanje navedene djelatnosti u mreži javne zdravstvene zaštite moguće je isključivo temeljem koncesije koju fizičkoj osobi koja ispunjava stručne uvjete dodjeljuje jedinica područne (regionalne) samouprave te se stoga koncesija ne može prenijeti na treću osobu, a iz očitovanja dužnosnice proizlazi kako je navedeni medicinsko-biokemijski laboratorij jedini na području Grada Omiša koji obavlja tu djelatnost.

Stoga proizlazi da je dužnosnica Rina Marušić jedini nositelj Medicinsko-biokemijskog laboratorija Rina Marušić, da je njoj osobno dodijeljena koncesija temeljem koje je sklopila ugovor za obavljanje djelatnosti laboratorijske dijagnostike kao stručna osoba biokemijske struke, odnosno proizlazi kako je dužnosnica osobno dužna izvršavati obveze iz sklopljenog ugovora te ne može iste prenijeti na drugu fizičku osobu.

Povjerenstvo ukazuje da se u konkretnome slučaju ne radi o povredi obveze prijenosa upravljačkih prava iz članka 16. stavka 1. ZSSI-a, na koje se u svojim stajalištima pozivaju stručne udruge i državna tijela kada tumače da li se obveza prijenosa upravljačkih prava odnosi na nositelje samostalnih djelatnosti. Navedena zakonska odredba propisuje da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Stoga se na dužnosnicu ne odnosi obveza prijenosa upravljačkih prava propisana člankom 16. stavkom 1. ZSSI-a koja se odnosi na trgovačka društva, jer dužnosnica nije direktorica ili članica uprave trgovačkog društva, te nije niti trebala prenijeti upravljačka prava na povjerenika.

Međutim, Povjerenstvo nije niti pokrenulo postupak protiv dužnosnice Rine Marušić zbog propusta prijenosa upravljačkih prava iz članka 16. stavka 1. ZSSI-a, već je postupalo u smislu odredbe članka 14. stavka 1. ZSSI-a koja dužnosnicima za vrijeme obnašanja dužnosti iz članka 3. ZSSI-a zabranjuje obavljanje poslova upravljanja poslovnim subjektom. Također, u ovome postupku Povjerenstvo nije razmatralo nalazi li se dužnosnica činjenicom obavljanja funkcije voditelja Medicinsko-biokemijskog laboratorija Rina Marušić u sukobu interesa, već je primjenjivalo navedenu zakonsku odredbu kao odredbu koja postavlja beziznimnu zabranu pred dužnosnike.

Povjerenstvo zaključuje da odredbama ZSSI-a nisu predviđene situacije kada bi dužnosnicima bilo dopušteno obavljanje poslova upravljanja poslovnim subjektom koje bi bile iznimke od opće zabrane iz navedene zakonske odredbe, bilo prema vrsti djelatnosti, njezinu javnom značaju i potrebi obavljanja, obavlja li se djelatnost na temelju koncesije nadležnog tijela ili s otvorenim pristupom.

Povjerenstvo utvrđuje da obavljanje privatne prakse medicinsko-biokemijskog laboratorija predstavlja obavljanje samostalne djelatnosti, kako prema Zakonu o zdravstvenoj zaštiti tako i prema Zakonu o medicinsko-biokemijskoj djelatnosti, koja ima svog nositelja te stoga Medicinsko-biokemijski laboratorij Rina Marušić, čiji je nositelj dužnosnica Rina Marušić i predstavlja poslovni subjekt u smislu članka 4. stavka 3. ZSSI-a kao „nositelj samostalnih djelatnosti te nositelj i član drugih poslovnih subjekata osnovanih na temelju zakona“, a koji je osnovan sukladno odredbama navedenih posebnih zakona.

Imajući u vidu da medicinsko-biokemijski laboratorij sukladno Zakonu o medicinsko-biokemijskoj djelatnosti mora imati voditelja koji donosi poslovne odluke koje utječu na rad laboratorija i sklapa ugovore s trećim stranama kojima se definiraju prava i obveze u izvršavanju preuzetih poslova, obavljanje funkcije voditelja medicinsko-biokemijskog laboratorija predstavlja obavljanje poslova upravljanja poslovnim subjektom u smislu članka 14. stavka 1. ZSSI-a.

Dužnosnica ne spori da u cijelom razdoblju od stupanja na dužnost zamjenice gradonačelnika Grada Omiša obavlja funkciju voditeljice Medicinsko-biokemijskog laboratorija Rina Marušić.

Stoga je Povjerenstvo u provedenom postupku utvrdilo da je dužnosnica Rina Marušić, zamjenica gradonačelnika Grada Omiša, obavljanjem funkcije voditeljice Medicinsko-biokemijskog laboratorija Rina Marušić za vrijeme obnašanja navedene dužnosti u razdoblju od 25. svibnja 2017.g. do danas, počinila povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u cijelom razdoblju obnašanja dužnosti.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da Grad Omiš nije stupao u poslovni odnos s poslovnim subjektom čiji je dužnosnica nositelj kao i da dužnosnica dužnost obnaša volonterski.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Rina Marušić, elektronička dostava
2. Objava na internetskoj stranici Povjerenstva
3. Pismohrana